CELEX: 32022R0150
Language: mt
Date: 2021-11-17 00:00:00
Title: Regolament Delegat tal-Kummissjoni (UE) 2022/150 tas-17 ta’ Novembru 2021 li jemenda r-Regolament tal-Kunsill (KE) Nru 32/2000 fir-rigward tal-volum ta’ aringi li jista’ jiġi importat taħt il-kwota tariffarja 09.0006

4.2.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 25/9
               
            
         REGOLAMENT DELEGAT TAL-KUMMISSJONI (UE) 2022/150
         tas-17 ta’ Novembru 2021
         li jemenda r-Regolament tal-Kunsill (KE) Nru 32/2000 fir-rigward tal-volum ta’ aringi li jista’ jiġi importat taħt il-kwota tariffarja 09.0006
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 32/2000 tas-17 ta’ Diċembru 1999 li jiftaħ u jipprovdi għall-amministrazzjoni tal-kwoti tariffarji tal-Komunità marbutin fil-GATT u ċerti kwoti tariffarji tal-Komunità oħra u li jistabbilixxi regoli dettaljati għall-aġġustament tal-kwoti, u li jħassar ir-Regolament tal-Kunsill (KE) Nru 1808/95 (1), speċjalment l-Artikolu 10a tiegħu,
         Billi:
         
                     (1)
                  
                  
                     Il-Ftehim fil-forma ta’ skambju ta’ ittri bejn l-Unjoni Ewropea u r-renju tan-Norveġja skont l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) tal-1994, relatat mal-modifika ta’ konċessjonijiet fuq il-kwoti tariffarji kollha inklużi fl-Iskeda CLXXV tal-UE b’konsegwenza tal-ħruġ tar-Renju Unit mill-Unjoni Ewropea, (“Il-Ftehim”), konkluż bid-Deċiżjoni tal-Kunsill (UE) 2021/803 (2), jemenda kwota tariffarja għall-aringi fir-rigward tal-volum li għandu jiġi importat. Il-Ftehim daħal fis-seħħ fl-10 ta’ Mejju 2021.
                  
               
                     (2)
                  
                  
                     Dik l-emenda jenħtieġ li tiġi riflessa fir-Regolament (KE) Nru 32/2000.
                  
               
                     (3)
                  
                  
                     Għalhekk, jenħtieġ li r-Regolament (KE) Nru 32/2000 jiġi emendat skont dan.
                  
               
                     (4)
                  
                  
                     Minħabba l-ħtieġa urġenti biex jiġi implimentat il-Ftehim, dan ir-Regolament jenħtieġ li jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Peress li l-emenda magħmula minn dan ir-Regolament tapplika għall-perjodu tal-kwota tariffarja li jkun għaddej fil-jum tad-dħul fis-seħħ tiegħu, jeħtieġ li jiġu stabbiliti dispożizzjonijiet tranżitorji għal dak il-perjodu,
                  
               ADOTTAT DAN IR-REGOLAMENT:
         
            Artikolu 1
            Emendi għar-Regolament (KE) Nru 32/2000
            Fl-Anness I tar-Regolament (KE) Nru 32/2000, fir-ringiela għan-numru tas-serje 09.0006, fil-kolonna intitolata “Volum tal-kwota”, il-volum “31 888 tunnellata” jinbidel b’“33 496 tunnellata”.
         
         
            Artikolu 2
            Dispożizzjonijiet tranżizzjonali għall-perjodu attwali tal-kwota tariffarja
            
               1.   Il-volum disponibbli għall-bqija tal-perjodu tal-kwota tariffarja li jkun għadu għaddej fil-jum tad-dħul fis-seħħ ta’ dan ir-Regolament għandu jkun id-differenza bejn il-volum tal-kwota kif emendat b’dan ir-Regolament u l-volum tal-kwota diġà allokat qabel id-data tad-dħul fis-seħħ ta’ dan ir-Regolament.
            
            
               2.   Jekk mad-dħul fis-seħħ ta’ dan ir-Regolament il-kwota applikabbli fit-3 ta’ Frar 2022 tkun ġiet eżawrita, il-volum tal-kwota l-ġdid disponibbli għandu jiġi allokat lill-operaturi skont l-ordni kronoloġika tad-dati ta’ aċċettazzjoni tad-dikjarazzjonijiet doganali tagħhom għar-rilaxx għaċ-ċirkolazzjoni libera. L-operaturi li importaw il-merkanzija tagħhom barra mill-kwota qabel id-dħul fis-seħħ ta’ dan ir-Regolament għandhom jiġu rimborżati, fuq talba tagħhom u sa fejn il-bilanċ tal-kwota tariffarja jippermetti dan, id-differenza fid-dazju diġà mħallas.
            
         
         
            Artikolu 3
            Id-dħul fis-seħħ
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-17 ta’ Novembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 5, 8.1.2000, p. 1.
         
            (2)  Id-Deċiżjoni tal-Kunsill (UE) 2021/803 tal-10 ta’ Mejju 2021 dwar il-konklużjoni f’isem l-Unjoni, tal- Ftehim fil-Forma ta’ Skambju ta’ Ittri bejn l-Unjoni Ewropea u r-Renju tan-Norveġja, skont l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) tal-1994, rigward il-modifika ta’ konċessjonijiet dwar il-kwoti tariffarji kollha inklużi fl-iskeda CLXXV tal-UE bħala konsegwenza tal-ħruġ tar-Renju Unit mill-Unjoni Ewropea (ĠU L 181, 21.5.2021, p. 1).